作者:李騭
標題:慧山寺肄業送懷坦上人
內容:流水何山分，浮雲空中遇。我生無根株，聚散亦難固。憶昨鬥龍春，巖棲侶高步。清懷去羈束，幽境無滓汙。日落九峰明，煙生萬華暮。茲歡未雲隔，前笑倏已故。四時難信留，百草換霜露。離襟一成解，悵抱將何諭。驚泉有餘哀，永日誰與度。緬思孤帆影，再往重江路。去去忽淒悲，因風暫回顧。